Kim Andersen (V), 2004-06-01:
Jeg vil gerne begynde med at sige tak til dem, der har stillet denne forespørgsel.
Det er nemlig vigtigt, at vi en gang imellem har fokus og stiller skarpt på de ressourcer, vi har i vores land, og det er vigtigt, at vi diskuterer, hvordan vi skal indrette os energipolitisk i et moderne velfærdssamfund, også om 10, 20 og 30 år, når olien og gassen ikke springer helt så flittigt, som vi har kendt i den sidste generation.
Vi er i Venstre helt klar over, at vi har med en ressource at gøre, når vi snakker biomasse, og når vi snakker affald, og vi er jo selv det parti herinde, som har været drivende kraft i nyttiggørelsen af biomasse til energiformål.
Når vi ser tilbage på den store biomassehandlingsplan, som blev udarbejdet for mere end 10 år siden, var det jo Venstre, der var dynamo i arbejdet med at få nyttiggjort landbrugets overskudshalm og sat gang i udviklingen af biogasanlæg og dermed nyttiggørelse af gyllen fra landbruget.
Det har været interessant at registrere, hvordan en stadig større del af vores samlede energiforbrug rent faktisk kommer fra biomasse og affald, og det er også ganske tankevækkende at studere skrifter om de perspektiver, der er for yderligere nyttiggørelse af de produkter, vi taler om her, også når vi sætter kikkerten for øjet og ser langt ud i fremtiden.
Også derfor er det kærkomment med en debat som den, vi har i dag.
Vi føler os i Venstre godt dækket ind af den besvarelse, som økonomi- og erhvervsministeren har givet, og som jo i vidt omfang refererer til de store energipolitiske aftaler, der er lavet på det seneste.
Her tænker jeg ikke mindst på aftalen af 29. marts i år, hvor det jo bl.a. er besluttet, at der skal udarbejdes handlingsplaner for forsknings- og udviklingsindsatser allerede inden for det næste års tid.
Kendsgerningen er, at der allerede i dag sker en omfattende udnyttelse af biomasseaffalds- og restprodukter til energiformål.
Denne udnyttelse forventes at stige i de kommende år, og vi vil gerne diskutere, hvordan det kan gøres endnu bedre.
I kraft af de allerede trufne politiske beslutninger vil der i de kommende år ske en øget udnyttelse
Anvendelsen vil blive øget med 5 pct. om året, og i dag udgør biomasse- og affaldsenergi i øvrigt 10 pct. af det samlede energiforbrug i landet.
Der er afsat flere midler til forsknings- og udviklingsindsats for at modne disse nye teknologier til markedet, så der kan opnås en omkostningseffektiv anvendelse af teknologierne.
De nye teknologier, der bl.a. omfatter affaldsforgasning, flydende biobrændstof og brint er stadig på forsknings- og udviklingsstadiet, og derfor er der behov for mere teknisk og økonomisk udvikling, før disse teknologier kan anvendes i et generelt markedsorienteret omfang.
Venstres overvejelser i anledning af forespørgslen i dag kan sammenfattes i at konstatere, at bioenergi allerede i dag udnyttes i stort omfang, at udnyttelsen forventes at stige i fremtiden, og at den øgede anvendelse vil ske på baggrund af allerede vedtagne politiske aftaler.
Hertil kommer, at regeringens kommende handlingsplan om den fremtidige energiinfrastruktur vil undersøge og kortlægge mulighederne for anvendelse af nye energiteknologier, herunder organisk affald og brint, også til transportformål.
Folketinget konstaterer med tilfredshed, at handlingsplanen vil tage udgangspunkt i langsigtede analyser frem mod 2025, således at også den fremtidige anvendelse af nye energiteknologier, herunder inden for biomasse og affaldsanvendelse, brint og transport, vil blive belyst.«